《石梁古松歌用洪右臣前辈古槐韵》
宋代·杨晨

金枝翠羽摇晴空，神仙出没明光宫。忽遘罡风坠灵杖，苍髯拂拂如虬龙。

骑龙仙人入云去，老向空山饱霜露。上枝盘郁纷攫拿，下枝化石形杈丫。

山深无人万籁静，独鹤归来月斜影。一声清唳立霜梢，唤起人间尘梦醒。

老僧披衣出茅堂，手攀古藤渡石梁。下观飞瀑亦长啸，为我说偈三千章。

华顶峰高断樵路，片片白云从此度。祇愁夜半风雷鸣，飞作神龙不知处。

作者简介：达州永睦人。徽宗宣和间进士。授荆南府教授。高宗绍兴四年，丞相赵鼎荐其才，召试馆职，除秘书省正字。论荆蜀形势，高宗遣抚谕四川，为督府机宜。吴玠馈遗过礼，晨不欲阻其意，既还，悉上诸郡督以佐用。时书檄填委，晨援笔立成。凡大议未决，必取裁焉。官至礼部侍郎。